รัฐมนตรีว่าการกระทรวงการต่างประเทศ ย้ำไม่เคยห้ามให้ต่างชาติเข้ามาสังเกตการณ์การเลือกตั้งของไทย และเชื่อว่า ไทยมีประสบการณ์เรื่องการเลือกตั้งเพียงพอ สามารถดูแลกันเองได้
นายดอน ปรมัตถ์วินัย รัฐมนตรีว่าการกระทรวงการต่างประเทศ กล่าวถึงกรณีองค์กรต่างประเทศขอเข้ามาสังเกตการณ์การเลือกตั้งของไทย ว่าเรื่องนี้เป็นเรื่องของคณะกรรมการการเลือกตั้ง หรือ กกต. แต่

ในฐานะที่ตนเองมีประสบการณ์ด้านการต่างประเทศ เห็นว่า ประเทศที่ต้องให้ผู้อื่นเข้าไปสังเกตการณ์การเลือกตั้งนั้น มักเป็นประเทศที่มีปัญหา จึงไม่ต้องการให้ไทยเป็นเช่นนั้น เพราะการเลือกตั้งของไทยที่กำลังจะเกิดขึ้น ถือเป็นการเริ่มต้นนับหนึ่งไปด้วยกันของคนไทย เชื่อว่า ไทยมีประสบการณ์เรื่องนี้มากพอ และสามารถดูแลกันเองได้ ส่วนที่หลายพรรคการเมืองระบุว่าหากรัฐบาลบริสุทธิ์ใจ และเชื่อมั่นว่าการเลือกตั้งครั้งนี้จะบริสุทธิ์ ยุติธรรม โปร่งใส ก็ไม่จำเป็นต้องปิดกั้นองค์กรต่างชาติเข้ามาสังเกตการณ์การเลือกตั้งของไทยนั้น ขอให้อย่ากังวล เพราะในรัฐธรรมนูญฉบับปัจจุบัน กำหนดให้ประชาชนมีส่วนร่วมในการเลือกตั้งทั้งก่อนและหลัง จึงขอให้ใช้โอกาสนี้ให้เป็นประโยชน์ พร้อมแนะนำให้ กกต.ใช้กลไกของสถานทูต โดยนำนักการทูตเฝ้าสังเกตการณ์ ย้ำควรคนไทยดูแลกันดีกว่า



รัฐมนตรีว่าการกระทรวงการต่างประเทศ ยังกล่าวย้ำว่า ไม่เคยห้ามให้ต่างชาติเข้ามาสังเกตการณ์ เพราะเกรงว่าข่าวที่ออกมาจะทำให้เกิดความเข้าใจผิด อีกทั้งได้เคยพูดเรื่องนี้มาหลายครั้งแล้ว